રાજસ્થાન, એ મને હંમેશ આકર્ષાતો પ્રદેશ છે. રાજસ્થાનમાં અનેક સ્થળોએ હું અનેક વાર ગયો છું અને હજી પણ ત્યાં જવાનું પસંદ કરું છું. મને ફોટોગ્રાફીનો ખૂબ શોખ છે. અને આ પ્રદેશે મને ઘણાં સુંદર ફોટોગ્રાફ્સ આપ્યા છે જેણે મારી યશકલગીમાં વધારો કર્યો છે. મારા જેવા બીજા પણ અનેક ફોટોગ્રાફરોને રાજસ્થાન હંમેશ આકર્ષતો રહ્યો છે. સહેલાણીઓ પણ રાજસ્થાન ફરવા ખૂબ જાય છે. આજે તો પ્રદેશ ટૂરિસ્ટ કેન્દ્ર તરીકે સમગ્ર દુનિયામાં પ્રખ્યાત થઈ ચૂક્યો છે. પણ સામાન્ય રીતે જે સહેલાણીઓ રાજસ્થાન જાય છે તે બધાં ત્યાંનાં જયપુર, ઉદયપુર કે ચિતોડગઢ જેવાં મોટાં શહેરોમાં જ ફરે છે. ત્યાં જોવાલાયક સ્થળો છે. આધુનિક હોટલો છે અને ખરીદી માટે મોટું બજાર પણ છે. પણ મને આ મહાનગરો કરતાં પણ વિશેષ બીજાં અનેક નાનાં ગામો તથા ગામડાંઓનું આકર્ષણ વધુ રહ્યું છે. અને મેં એ જ બધાં નાનાવિધ સ્થળોએ વધુ ફરવા, ખૂંદવાનું પસંદ કર્યું છે. ફોટોગ્રાફી કરવા રાજસ્થાન જતા ફોટોગ્રાફરો પણ મોટે ભાગે ભરતપુર ઉપર તેમની પસંદગી ઉતારે છે. ભરતપુર એ લીલોછમ પ્રદેશ છે અને પંખીઓનું અભયારણ્ય છે. પણ મેં હંમેશ રેતીના ઢગલાઓને જ મારા ફોટોગ્રાફ્સના વિષય માટે પસંદ કરેલા છે. શહેરોમાં મને એક જેસલમેર ખૂબ ગમ્યું છે. બાકી તો નાનાં ગામડાંઓનું ફરવાનું આયોજન રાજસ્થાન જતાં કર્યું છે. ઉદેપુરની તાજ ગ્રૂપની લેક પેલેસ હોટલ એક જોવા જેવું સ્થળ છે. પણ સમ કે બીજાં નાનાં ગામડાંઓની ઝૂંપડીઓ મને વધુ આકર્ષક લાગી છે. હોટલોમાં એટીકેટી ભરેલું આતિથ્ય કે જમવાનું ભાવ્યું છે તેથી વિશેષ આ ગામડાંઓમાં વસતા રાજસ્થાનીઓને ત્યાં વધુ ઉષ્માભર્યું આતિથ્ય પ્રાપ્ત થયું છે. તેઓની સાથે બેસીને આરોગેલું ખાવાનું વધુ ભાવ્યું છે.